รองนายกรัฐมนตรี ระบุ ตราครุฑพ่าห์ มีกฎหมายเฉพาะคุ้มครอง ไม่สามารถผลิตและใช้ในประเทศไทยได้ หากไม่ขออนุญาต
นายวิษณุ เครืองาม รองนายกรัฐมนตรี กล่าวถึงกระแสดราม่าบนโลกออนไลน์ โดยแบรนด์ยี่ห้อหนี่งเปิดตัวรองเท้าที่มีตราครุฑพ่าห์ติดรองเท้า ทำให้เกิดกระแสวิพากษ์วิจารณ์ว่าไม่เหมาะสม ว่า หากนำมาเผยแพร่ในประเทศไทย ก็มีความผิดตามพระราชบัญญัติเครื่องหมายครุฑพ่าห์ ซึ่งเป็นกฎหมายที่คุ้มครองและออกสมัยนายอานันท์ ปันยารชุน เป็นนายกรัฐมนตรี และยังคงใช่อยู่ถึงปัจจุบันนี้ โดยกฎหมายระบุไว้ว่า ใครที่จะใช้เครื่องหมายครุฑพ่าห์ ถ้าไม่ใช่หน่วยราชการจะต้องมีการขออนุญาตจากสำนักนายกรัฐมนตรี ซึ่งจะมีคณะกรรมการเครื่องหมายครุฑพ่าห์อนุญาตโดยเฉพาะ ซึ่งที่ผ่านมาก็มีการขออนุญาตโดยตลอดส่วนหากอยู่ในต่างประเทศจะดำเนินการอย่างไร นายวิษณุ กล่าวว่า เหมือนกับการดำเนินการในการกระทำความผิดในต่างประเทศ ถ้าได้ตัวมาก็นำมาดำเนินคดี ถ้าไม่ได้ตัวมาก็ร้องไว้ก่อน แต่ที่ดูจากข่าวยังไม่มั่นใจว่าจะทำเป็นสินค้าหรือไม่ หรือทำเป็นตัวอย่างเล่นๆ เพียง 1 ชิ้น แต่ก็มีการตั้งราคาสินค้า แต่สุดท้ายก็ไม่มีทางส่งของได้เหมือนกับการหลอกเอาเงิน ซึ่งยังไม่ได้ติดตามรายละเอียด ทั้งนี้หากซื้อและนำมาใส่ในประเทศไทย ถือว่ามีความผิดหรือไม่ นายวิษณุ กล่าวว่า ใช่ครับ แต่ไม่ได้ผิดที่คนใส่ ผิดที่คนทำ